**Vii și pleci**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ai apărut în ploaia dintr-o toamnă

cu părul ud, pierdută-ntr-un oftat.

Te-am încălzit, și-ai înțeles ce-nsemnă

sărutul nebunesc ... dar ai plecat.

Erai, peste un timp, un vârf de munte,

sub soarele puternic, nemilos.

Eu ți-am adus, coroană peste frunte,

un nor , o ploaie, însă ... ce folos?

Ai fost pierdută ... ți-am fost regăsire,

ai fost o salcie ... ți-am dat un râu.

Eu am fost gând și vânt, am fost iubire,

iar libertatea-ți n-am ținut-o-n frâu.

Te-am înțeles mereu și, fără vrajmă,

ți-am urmărit și vechile poteci,

căci tu ești peste tot la mine-n preajmă.

Eu te iubesc, dar știu că vii ... și pleci.